เลือกลงทุนในไหนดีที่ทำให้เรามีรายได้เข้ามาสม่ำเสมอทุกเดือนระหว่าง หุ้นกู้อนุพันธ์อ้างอิงกับหุ้นสามัญ,กองทุนรวม,หุ้นกู้
กองทุนรวม ● Passive Income คือ การให้เงินทำงานสร้างรายได้อย่างต่อเนื่องจากเงินก้อน โดยการลงมือทำครั้งแรกครั้งเดียว ● ผู้ลงทุนที่ต้องการรายได้ต่อเนื่องสม่ำเสมอให้มองหาการลงทุนที่ได้รับผลตอบแทนในรูปดอกเบี้ย ปันผล เงินจ่ายคืนระหว่างลงทุน ที่มีประวัติการจ่ายแน่นอนหรือระบุการจ่ายชัดเจน ● ก่อนให้เงินทำงานสร้างรายได้ต่อเนื่องควรมีความรู้ความเข้าใจในสิ่งที่จะลงทุน เลือกลงทุนให้เหมาะกับความเสี่ยงที่รับได้และระยะเวลาในการลงทุน รวมถึงติดตามสถานการณ์และผลการดำเนินงานจากสินทรัพย์ที่ลงทุนอย่างสม่ำเสมอ “ ใน 1 วัน ทุกคนมีเวลา 24 ชั่วโมงเท่ากัน การใช้แรงทำงาน เชื่อว่าไม่มีใครสามารถทำได้ตลอด 24 ชั่วโมง แต่เงินที่เราหามาได้นั้นสามารถทำงานแทนเราได้ ทั้งในยามที่เราหลับและตื่น ซึ่งจะมีวิธีไหนบ้างที่เราสามารถให้เงินทำงานสร้างรายได้อย่างต่อเนื่องจากเงินก้อน โดยการลงมือทำครั้งแรกเพียงครั้งเดียว หรือ Passive Income ติดตามได้จากบทความนี้


วิธีสร้างรายได้สม่ำเสมอความเสี่ยงปานกลาง-สูง
สำหรับคนที่รับความเสี่ยงได้ปานกลาง-สูง มีวิธีลงทุนหลายอย่างที่ทำให้เรามีโอกาสได้รายได้สม่ำเสมอ เช่น

หุ้นกู้/พันธบัตรรัฐบาล
ทางเลือกลงทุนที่ให้ผลตอบแทนในรูปของดอกเบี้ย มีโอกาสได้สม่ำเสมอตามระยะเวลาที่กำหนดไว้ เช่น หุ้นกู้บริษัท A อายุ 3 ปี จ่ายดอกเบี้ย 2% ต่อปี โดยจ่ายดอกเบี้ยให้ทุก 3 เดือน ซึ่งดอกเบี้ยที่ได้รับจะถูกหักภาษี ณ ที่จ่าย 15% แต่ก็มีความเสี่ยงทั้งในรูปของการผิดนัดชำระ ชำระล่าช้า หรือบริษัทที่ออกหุ้นกู้ล้ม เสี่ยงสูญเงินต้นได้เช่นกัน หลักเลือกอย่างง่ายให้พิจารณาหุ้นกู้ที่มีอันดับความน่าเชื่อถือที่ระดับ BBB- ขึ้นไปเป็นกลุ่มที่ลงทุนได้ ส่วนระดับที่ต่ำกว่านี้ หากต้องการลงทุนจำเป็นต้องดูรายละเอียดบริษัทหรือสถานะการเงินให้ชัดก่อนลงทุน

กองทุนรวมที่มีนโยบายจ่ายเงินปันผล หรือรับซื้อคืนอัตโนมัติ
กองทุนรวมจะมีนโยบายการลงทุนที่แตกต่างกัน โดยมีทั้งแบบที่มีนโยบายจ่ายเงินปันผลและไม่จ่ายเงินปันผล บางกองทุนมีการรับซื้อคืนอัตโนมัติ (auto redemption) เช่น กองทุน K-GINCOME-A(R) ที่มีการรับซื้อคืนอัตโนมัติไม่เกินปีละ 12 ครั้ง ถือเป็นอีกทางเลือกหนึ่งที่ทำให้เรามีรายได้เข้ามาสม่ำเสมอทุกเดือน ซึ่งกองทุนที่มีนโยบายจ่ายปันผลก็ไม่ได้การันตีว่าจะต้องจ่ายทุกครั้ง ขึ้นอยู่กับผลประกอบการ ทั้งนี้ เงินปันผลที่ได้รับจากกองทุนจะถูกหักภาษี ณ ที่จ่าย 10%

หุ้นปันผล
การลงทุนในหุ้นก็เป็นอีกวิธีหนึ่งที่ทำให้เรามีรายได้เข้ามาสม่ำเสมอได้เช่นกัน โดยเลือกลงทุนในหุ้นที่มีปัจจัยพื้นฐานดี มีผลการดำเนินงานที่ดี มีกำไรอย่างต่อเนื่อง และมีประวัติการจ่ายปันผลสม่ำเสมอ โดยสามารถเลือกหุ้นปันผลได้จากดัชนี SETHD (SET High Dividend 30 Index) ที่ได้รวบรวมหุ้นที่มีประวัติการจ่ายเงินปันผลสูงสุดไว้ 30 บริษัท ซึ่งเงินปันผลจากหุ้นจะถูกหักภาษี ณ ที่จ่าย 10%

หุ้นกู้อนุพันธ์อ้างอิงกับหุ้นสามัญ (Equity-Linked Notes : ELN)
ELN เป็นหุ้นกู้ที่ผู้ลงทุนมีสิทธิซื้อขายหุ้นตามราคาที่ต้องการ หากราคาหุ้นไม่เป็นไปตามที่คาดการณ์ไว้ ผู้ลงทุนจะได้รับผลตอบแทนใกล้เคียงกับหุ้นกู้ แต่หากราคาหุ้นเป็นไปตามที่คาดการณ์ ผู้ลงทุนจะได้รับผลตอบแทนอ้างอิงกับหุ้นรายตัวด้วย ซึ่งเหมาะกับผู้ลงทุนรายใหญ่ (High Net Worth) ที่ต้องการผลตอบแทนสูงกว่าเงินฝาก แต่ความเสี่ยงไม่สูงเท่ากับการลงทุนในหุ้นโดยตรง ถือเป็นวิธีที่สามารถสร้างกระแสเงินสดในระหว่างที่รอซื้อหุ้นได้ ซึ่งผลตอบแทนที่ได้รับจะถูกหักภาษี ณ ที่จ่าย 15%

ทรัสต์เพื่อการลงทุนในอสังหาริมทรัพย์ (REITs)
REITs เป็นการลงทุนที่มีโอกาสได้รับเงินปันผลสม่ำเสมอจากรายได้ค่าเช่าหรือค่าใช้บริการของสินทรัพย์ที่ REITS นั้นไปลงทุน ซึ่งเงินปันผลที่ได้จะถูกหักภาษี ณ ที่จ่าย 10%

อสังหาริมทรัพย์ให้เช่า
เป็นการลงทุนในอสังหาฯ อย่างบ้าน คอนโดฯ เพื่อปล่อยเช่า โดยจะได้รับค่าเช่าเป็นรายเดือน หากใครยังผ่อนบ้านหรือคอนโดฯ ที่ให้เช่าไม่หมด การปล่อยเช่าโดยได้ค่าเช่าไม่น้อยกว่าค่าผ่อนถือเป็นวิธีที่ดี เพราะเหมือนมีคนมาช่วยเราผ่อนนั่นเอง แต่วิธีนี้ใช้เงินลงทุนสูง และมีความเสี่ยงหากไม่สามารถหาคนมาเช่าได้อย่างต่อเนื่อง หรือไม่สามารถเก็บค่าเช่าได้ ซึ่งรายได้จากค่าเช่าถือเป็นรายได้ตามมาตรา 40(5) ที่จะต้องนำมายื่นภาษีกลางปีและปลายปี
2.การวิเคราะห์ทางการเงิน & เศรษฐศาสตร์การเงิน,3.ตลาดการเงิน & ผลิตภัณฑ์และบริการทางการเงิน,5.ความรู้ทางการเงิน